Изложба "Тракийска колесница"
2013-05-01 - 2013-06-15 | Общински исторически музей – Царево, ул. “Пенека” № 12, Царево, Бургас, България
Под заглавие „Тракийска колесница“ Националният археологически институт с музей при БАН (НАИМ-БАН) представя в залите на Общинския исторически музей – Царево специална изложба с украси (обковки и апликации) към тракийски колесници.
От 30 април до 15 юни 2013 г. посетителите на Общински исторически музей – Царево ще могат да видят украсите, които са част от Античния фонд на НАИМ-БАН. В изложбата са представени бронзови обковки и апликации към различни тракийски колесници, като бронзовите бюстове за колесница открити в надгробната могила при с. Брестовица, украсите с митологични сцени към колесницата открита в надгробната могила Чатал-тепе до Ямбол от III в. пр. Хр. и др.
Конят и колесницата са имали символично значение в Древна Тракия, защото са били част от царските атрибути на властта, затова в надгробните могили на най-могъщите тракийски владетели са поставяни колесници. Колесницата е била необходима на владетеля също и при преминаването му в отвъдния свят. Изложбата с украси (обковки и апликации) към тракийски колесници ни дават представа не само за мощта на тракийските владетели, но и ни помагат да реконструираме древния погребален обичай.
